بیدار بخت

**بیدار بخت** د پښتو یو وتلی فلمي ستوری ؤ چې په کال ۱۹۴۹ ز کې د کرمې ایجنسۍ په سرښار پاړه چنار کې زیږیدلی ؤ ، دپلار نوم یې عبدالله جان ؤ چې بنیادي تعلق یې د پښتونخوا د مانسرې سیمې سره وؤ اؤ په خټه سواتیان وؤ ،هغه لږ تر لږه ۳۵۰ دپښتو فلمونو کې کار کړی ،بیدار بخت **(**مرحوم**)** پښتو فلمونو ته د بدرمنیر په مقابله کې راوستل شوی ؤ اؤ دفلمساز عزیز تبسم دا خیال ؤ چې د پښتو د اولني فلم یوسف خان شیربانو د کامیابۍ نه پس د بدرمنیر** ** په سر کې د شهرت کومه نشه پیدا شوې ده دغه نشه به د بیدار بخت په لونګینه ځوانۍ وباسي ، چې تر ډیره حده عزیز تبسم پخپله دغه هڅه کې بریالی شوی هم ؤ**.**

داد کال ۱۹۷۰ خبره ده چې کله په پښتو کې اولنی فلم یوسف خان شیر بانو جوړ شو ، نو خلکو دومره خوښ کړو چې ددغه فلم په هیرو بدرمنیر بیا د فلمسازانو وار نه ؤ ، هر چا به ورله سفارشونه کتل چې باید دهغه فلم کې مخکې کار وکړي ، خو بدرمنیر هم بیا چاسره** ** په کچه تیشڼ**(**اسټیشن**)** خبرې نه کولې**.**

**فلمونو ته د ورتګ علت**

عزیز تبسم هم د پښتو فلمسازانو د جملې نه یو هاغه تن ؤ چې د بدرمنیر ناز اؤ نخرو ورله زړه شین کړی ؤ اؤ بند بنا یې تړله چې څنګه باید اوس د بدرمنیر مقابله کې یو بل داسې ښکلی هیرو پیدا کړي چې بدرمنیر ته پرې شکست ورکړي **.**

اؤ بیا یو ځل د پېښور سره نزدې باغوانانو ډیرۍ سیمه کې د عزیز تبسم نظر دخپل کور تر څنګ په یو ښکلي لوړ،دنګ ،سور،سپین **.** خوش لباسه اؤ خوش ګفتاره زلمي ولګیدلو، دغه زلمي نو بیخي دخپل قد ،قامت، اؤ‌ ټیش ټپاش نه داسې بریښیدلو لکه چې د کوم مملکت شهزاده وي**.**

د ۷۰م په لسیزه کې چې ډیرو کمو خلکو سره خپلې موټرې وې ، دغه ځوان پسې به هر وخت خپل موټر، ډرائیور اؤ نوکران لاس په نامه ګرځیدل ، خو عزیز تبسم زړه کې وپائیله چې دې زلمي سره به ګپ شپ اؤ تعلق جوړوي اؤ بیا به هم په ده بدرمنیر ته ماتې ورکوي**.**

دغه تعلیم یافته زلمي‌ انجنئیر بیدار بخت ؤ، چې دپیښور** ** داطلاعاتو په محکمه کې یې د انجنئیر په صفت خپله دنده پرمخ وړله**.**

*خاندانی پس منظر*

بیدار بخت چې دیوشتمن پلار عبدالله جان په کور کې یې په کال ۱۹۴۹ کې د قبائیلي سیمې کرمې ایجنسۍ په سرښار پاړه چنار کې سترګې پرانستې وې ، دقران پاک حافظ ، بې کچه دینداره، خوش اخلاقه ، دمطالعې شوقي اؤ سنجیده انسان ؤ**.**

دهغه پلار عبدالله جان په بنیادي توګه د پښتونخوا د مانسهرې سیمې سره تعلق لرلو اؤ دمانسهرې په سواتیانو کې هم د هغوئ‌ کورنۍ بې کچه شتمنه اؤ اثر لرونکې وه**.**

دپاکستان پخوانی چیف جسټس یا د سترې محکمې مشر قاضي ښاغلي بشیر جهانګیري د بیدار بخت تره ؤ اؤ دغسې د پوځ په لوړو ، لوړو عهدو هم د هغه د کورنۍ خلک فائز وؤ خو بیدار بخت د انجنئرنګ تعلیم وکړو اؤ وروستو پیښور کې په سرکاري نوکرۍ ولګیدلو

بیدار بخت پخپلو اوو وروڼو اؤ دوؤ خویندو کې تر ټولو مشری ؤ همدغه وجه وه چې پخپل پلار ډیر ګران ؤ اؤ هغه ته یې د ژوند هر اسائش برابر کړی ؤ**.**

دبیدار بخت پلار یو سرکاري افسر ؤ اؤ چې کله د بیدار بخت نوکري په پېښور کې ولګیدله نو هغه له یې په باغوانانو ډیرۍ کې بیل کور جوړ کړو**.** 

فلسماز عزیز تبسم هم دغلته اوسیدلو ، یوه ورځ یې بیدار بخت په نظر شو ، اؤ بیا یې رو په رو هغه سره اړیکې جوړول پیل کړل**.**

**فلمي نړۍ ته ننوتل**

د بیدار بخت مرحوم د کشر رور صابر جهانګیري ترمخه بیا یو وخت داسې هم راغلو چې عزیز تبسم بیدار بخت ته افر وکړو چې باید هغه سره په فلم کې د هیرو په توګه کار وکړي**.**

دغه افر بیدار بخت ته په داسې وخت کې شوی چې هر خوا د بدرمنیر دشهرت چرچې خورې وې اؤ بیدار بخت پخپله هم د بدرمنیر دغه فلم کتلی ؤ نو که هرڅو یې ددغه افر یا وړاندیز رد کولو ته زړه نه کیدلو** ** خو بیا یې هم دخپل پلار د سخت خوئ له ویرې فلمساز عزیز تبسم ته وویل چې هغه په فلمونو کې کار نه شي‌کولی**.**

خو عزیز تبسم چې ضد یې نیولی ؤ په هر حال کې به بیدار بخت فلمي نړۍ ته راولي اخر یې هغه دې ته مجبوره کړو چې دپلار نه په پټه فلم انډسټرۍ ته لاړ شي ،

دا هم د اویایم لسېزه وه اؤ په لاهور کې **“**ارمان **“**فلم جوړیدولو ، عزیز تبسم په دغه فلم کې بیدار بخت ته دهیرو مرکزي کردار ورکړو**.**

کله چې فلم جوړ شو اؤ په سینیما نندارې ته وړاندې شو نو په پېښور اؤ کراچۍ کې به چې په کومه سینیما دغه فلم لګیدلی ؤ هغې کې به د پښې ایښودلو ځائ نه ؤ**.**

دغه فلم دومره سپرهټ لاړو چې دپېښور په یو سینیما خو په مسلسل ډول خواوشا یو نیم کال چلیدلی ؤ**.**

د فلم ارمان سره د بیدار بخت د شهرت چرچې هم خورې شوې اؤ چې کله د هغه پلار ته معلومه شوه چې زوئ یې فلم کې کار کړی دی ، نو دومره غصې ونیولو چې بیدار بخت یې په دغه عمل دخپل ګور نه وویستو**.**

خو د بیدار بخت رور صابر جهانګیري وایي چې بیا د هغوئ دکورنۍ مشران د بیدار بخت په پلار جرګه شول اؤ هغه یې دې ته رضا کړو چې بیدار بخت کور کې هم پریږدي اؤ په فلمونو کې دکار کولو اجازت هم ورکړي**.**

**څومره اؤ کومو فلمونو کې کار کړی ؤ؟**

بیدار بخت خواوشا ۳۵۰ فلمونو کې د هیرو په توګه کار کړی ، په دغو فلمونو کې زیاتره داسې هم دي چې هغه پکې بدرمینر سره د غبرګ هیرو په توګه خپل صلاحیتونه ښکاره کړي دي**.**

د هغه په مشهورو فلمونو کې ارمان، احسان،قیدي ، اجرتي قاتل، دښمن،دا ګز دا میدان، امتحان، شرافت ،لمبې، انګار، بندیوان ، خیر به شي ، دانصاف تله، قانون اؤ داسې ګڼ نور فلمونه شامل دي**.**

**د ژوند وروستۍ وختونه**

په زیاترو فلمونو کې** ** به بیدار بخت د پولیس افسر رول ترسره کولو اؤ دپولیس افسرۍ دغه رول د بیدار بخت د ژوند ختمیدو سبب هم ګرځیدلی **.**

بیدار بخت مرحوم د ژوند په روستۍ برخه کې په پوډرو یا هیروئنو روږدي شوی ؤ اؤ پخپل ژوند یې ددې کرښو لیکونکي ته ویلي وؤ**”** دا پوډر مې داسې شورو کړي وؤ چې ما به کله فلم کې د پولیس افسر رول کولو نو خېټه به مې یونیفارم کې بهر راوتلې وه، هغې ډیر پریشانه کړی وم ، یو دوست مې راته یو ځل دا شی **(**پوډر**)** راوړل اؤ راته یې وې دا څکه خېټه به دې ختمه شي**”**

بیدار بخت ویل هغه ساده کلیوال سړی ؤ، پوډر ، موډر یې چرته پیژندل ، اؤ چې کله یې دهغې په استعمال خېټه لږه کمه شوه نو بیا یې سم زور ورکړو اؤ ښه ډیر یې استعمالول**.**

وروستو د پوډرو نشې په کټ وغورځولو اؤ بیابیلې ناروغۍ ورپغاړه شوې ، 

په نهم اکتوبر کال ۱۹۹۶ کې هغه خپلې سترګې د مدام دپاره ددې فانې دنیا نه پټې کړې اؤ د مانسهرې په صفدر روډ بانډه لال خان کې خپلې پلرنۍ مقبره کې خاورو ته وسپارل شوږ

بیدار بخت نه یوه کونډه اؤ اؤ دوه ماشومان یتیمان پاتې شوي دي ، زوئ یې نن سبا په انګلینډ کې زده کړې کوي اؤ لور یې په کور ناسته ده